
E Ρ Ω Τ Η Σ Η
Προς
Κύριο Υπουργό Οικονομικών
Κύριο Υπουργό Υποδομών και Μεταφορών
Κύριο Υπουργό Οικονομίας και Ανάπτυξης


ΘΕΜΑ: «Αδικαιολόγητη καθυστέρηση στην υλοποίηση των έργων αποκατάστασης στο λιμάνι της Κω και στην καταβολή των αποζημιώσεων στις επιχειρήσεις της Κω που επλήγησαν από το σεισμό»

Κύριε Υπουργέ,
Ο ισχυρός σεισμός της 21ης Ιουλίου, που έπληξε την Κω, είχε ως αποτέλεσμα να προκληθούν ζημιές στις υποδομές του νησιού και σε επιχειρήσεις , κυρίως στην πόλη της Κω.
Πρόσφατα, ολοκληρώθηκε η μελέτη και αναμένεται η έγκρισή της, ενώ είναι άγνωστο από που θα προέλθουν οι πόροι που θα απαιτηθούν για την υλοποίηση των έργων αποκατάστασης στο λιμάνι του νησιού.
Πολλές από τις επιχειρήσεις που υπέστησαν ζημιές, αναγκάστηκαν να διακόψουν τη λειτουργία τους, στην καρδιά της τουριστικής περιόδου.
Η Επιτροπή Καταγραφής Ζημιών, που συστήθηκε με απόφαση του Περιφερειάρχη Νοτίου Αιγαίου,  κ. Γιώργου Χατζημάρκου, ολοκλήρωσε το έργο της καταγραφής και αποτίμησης των ζημιών που υπέστησαν οι επιχειρήσεις της Κω και έστειλε τα σχετικά στοιχεία στην Γ.Γ. Βιομηχανίας και στην Γ.Γ. Δημοσίων Επενδύσεων ΕΣΠΑ/ΕΥΣΕ, προκειμένου να κινηθεί η διαδικασία αποζημίωσης των πληγέντων.
Σύμφωνα με αυτά, υπάρχουν 164 επιχειρήσεις που υπέστησαν ζημιές και κατέθεσαν τα σχετικά δικαιολογητικά, ενώ το συνολικό κόστος των ζημιών ανέρχεται στο ποσό των 684.106,98 ευρώ.
Από αυτές, οι 614.403,58 ευρώ αφορούν στις ζημιές σε εμπορεύματα, οι 65.529,99 ευρώ αφορούν στις ζημιές στον εξοπλισμό και οι 4.173,41 ευρώ στις ζημιές σε οχήματα επιχειρήσεων.
Παρά το γεγονός ότι έχει παραταθεί η κατάσταση εκτάκτου ανάγκης στο νησί, ούτε τα έργα αποκατάστασης στο λιμάνι έχουν ξεκινήσει ούτε έχουν χορηγηθεί οι αποζημιώσεις στους δικαιούχους επιχειρηματίες που αντιπροσωπεύουν ένα ποσό της τάξης των 684.000 ευρώ.
Το γεγονός προκαλεί εύλογα ερωτηματικά με δεδομένο ότι η Περιφέρεια ολοκλήρωσε εγκαίρως το έργο της καταγραφής και έστειλε τα στοιχεία .
Υπάρχει έκδηλη ανησυχία για:
α) τις πηγές από τις οποίες θα προέλθουν οι πόροι για τη χρηματοδότηση των έργων αποκατάστασης στο λιμάνι.
β) το αν και πότε θα δοθούν οι αποζημιώσεις  στις επιχειρήσεις.
Και αυτό γιατί η κυβέρνηση, μέσα στο 2017, διέθεσε το αποθεματικό του 1 δισεκατομμυρίου ευρώ που υπήρχε στον προϋπολογισμό του 2016 για την αντιμετώπιση φυσικών καταστροφών σε άλλους σκοπούς όπως:
-Εξόφληση οφειλών  του δημοσίου.
- Χρηματοδότηση για την αντιμετώπιση των μεταναστευτικών ροών, όπως η καταβολή 100   εκατομμυρίων  για σίτιση και φιλοξενία μεταναστών στα hotspots.
- Εξόφληση οφειλομένων υπερωριών ενστόλων και  δημοσίων υπαλλήλων.
- Επιχορήγηση ΔΕΚΟ για να καλύψουν τις οφειλές τους.
-Εξόφληση των χρεών  του Μεγάρου Μουσικής.
-Χορήγηση προνοιακών επιδομάτων.
- Καταβολή προστίμων που έχουν επιβληθεί από το Ευρωπαϊκό Δικαστήριο για τις χωματερές αλλά και σε άλλους σκοπούς.


Κατόπιν των ανωτέρω
Ερωτάται ο Κύριος Υπουργός

[bookmark: _GoBack]1. Από που θα προέλθουν τα 26 εκ. ευρώ, με βάση τη μελέτη, για τη χρηματοδότηση των έργων αποκατάστασης στο λιμάνι. Υπάρχει σχετική απόφαση δέσμευσης των πόρων;
2. Για ποιο λόγο καθυστερούν οι αποζημιώσεις στις επιχειρήσεις της Κω που επλήγησαν από το σεισμό; Ποιο είναι το χρονοδιάγραμμα για την καταβολή τους;
3. Με δεδομένο ότι το 2017, η κυβέρνηση διέθεσε το αποθεματικό ύψους 1 δις που προοριζόταν για την αντιμετώπιση φυσικών καταστροφών, υπάρχουν διαθέσιμοι πόροι αυτή τη στιγμή για την αντιμετώπιση ενδεχόμενων φυσικών καταστροφών, που μπορεί να προκύψουν εντός του έτους;

Ο Ερωτών Βουλευτής

Μάνος Κόνσολας
Βουλευτής Δωδεκανήσου

